Нэхъ япэкIэ яхуигъэувауэ щыта пщэрылъхэр зэрагъэзащIэр къипщытэн папщIэ, КIуэкIуэ Юрий КъБР-м и Правительствэм, министерствэ, ведомствэ щхьэхуэхэм я унафэщIхэм, щIыналъэ администрацэхэм я Iэтащхьэхэм епсэлъащ
ЯпэкIэ яхуигъэувауэ щыта Iуэхухэр зэрагъэзащIэр къипщытэн папщIэ КIуэкIуэ Юрий КъБР-м и Правительствэм, министерствэ, ведомствэ щхьэхуэхэм я унафэщIхэм, щIыналъэ администрацэхэм я Iэтащхьэхэм епсэлъащ.
ЗэIущIэм щедэIуащ цIыхухэм зэрызыкъыхуагъазэхэм кIыхьлIыхь ямыщIу жэуап зэрыратым, зи щхьэ IуэхукIэ къекIуалIэхэм зэрахуэзэм, къагъэхь тхьэусыхафэхэм япкъ иткIэ зыхуэфащэхэм и зэманым зэрадэIэпыкъум.
КIуэкIуэ Юрий унафэщI псоми ягуригъэIуащ гудзакъэ зыхэмылъхэр, цIыхухэм я тхьэусыхафэхэр къизымыдзэхэр жэуапым зэрырашэлIэнур. Властым и зэхэлъыкIэр гъэтэмэмынымкIэ лэжьыгъэхэр иджыри зэфIэкIакъым, къыхигъэщхьэхукIащ республикэм и Iэтащхьэм и къалэнхэр пIалъэкIэ зыгъэзащIэм, абы и лъэныкъуэкIэ япэ лъэбакъуэр ячауэ аращ. Дэтхэнэ унафэщIми и лэжьыгъэр зыхуэдэм теухуауэ унафэ къыщащтэнур 2014 гъэм и шыщхьэуIу мазэрщ.
ЗэIущIэм щытепсэлъыхьащ сабийхэм папщIэ зыхуеинум хуэдэу нобэм къэс къызэрамыгъэпэщыфа къуажэ школу 32-р зэIузэпэщ щIыным. Абыхэми я щытыкIэр кIэухыу къыщапщытэнур дызэрыт илъэсым и шыщхьэуIурщ.
Къызэхуэсахэм гу лърагъэтащ къуажэхэм дэт медицинэ IуэхущIапIэхэм я щытыкIэм. Амбулаторэу, фельдшер-акушер пункту 92-м я нэхъыбэр капитальнэу зэгъэпэщыжын хуейщ. КъБР-м Узыншагъэр хъумэнымкIэ и министерствэм къита бжыгъэхэм ятепщIыхьмэ, абыхэм зыхуеину IэщIагъэлIхэм ящыщу щыIэр и зэхуэдитIым тIэкIу щIигъуу аращ. КъБР-м и Правительствэм хуагъэуващ иджырей амбулаторэхэр ухуэнымкIэ, ахэр зыхуэфащэ IэмэпсымэхэмкIэ къызэгъэпэщынымкIэ щыIэ хэкIыпIэхэм хэплъэну.
Жылагъуэхэр зэIузэпэщ щIыным и лъэныкъуэкIэ зэфIагъэкIхэм (2014 гъэм мэлыжьыхьым и 2-м Правительствэм и Унэм щрагъэкIуэкIа зэIущIэм къыщагъэувахэм япкъ иткIэ) щытепсэлъыхьым, КъБР-м щIыуэпсым и хъугъуэфIыгъуэхэмрэ экологиемкIэ и министр Газаев Мухъутар Iуэхур ефIакIуэу зэрыхуежьар жиIащ: кIэрыхубжьэрыхухэр щрадзыну щIыпIэхэр жылагъуэ псоми щаубзыхуащ, апхуэдэу а кIэрыхубжьэрыхухэр щIэтIэнымкIэ, гъэсынымкIэ зыхуэфащэ Iуэхухэр ялэжьынущ.
А псоми къадэкIуэу «Кавказ» федеральнэ автомобиль гъуэгум дэкIуэу хабзэм къемызэгъыу иджыри сату зэрыщащIыр икIи абы цIыхухэм шынагъуэ къазэрытригъэхьэр къагъэлъэгъуащ. Апхуэдэ мыхъумыщIагъэр гъэзэкIуэжынымкIэ зыхуэфащэ къалэнхэр яубзыхуащ. ЗэIущIэм хэтахэм апхуэдэу гу лърагъэтащ гъуэгухэр зэрызэкIэлъымыкIуэм, абыхэм тетын хуей дамыгъэхэр и зэманым къызэрамыгъэщIэрэщIэжым, автомобилхэм гъэсыныпхъэ щрагъахъуэ станцхэм я щытыкIэми арэзы укъызэримыщIым, сату щащI щIыпIэхэр зэрыхуэфащэкIэ гъуэгум пэIэщIэ щIыным.
«ЦIыхухэм я Iуэхухэр зэрыдэдгъэкIыным яужь дивгъэт, абы и лъэныкъуэкIэ зэпымыууэ щхьэусыгъуэхэр къэдмылъыхъуэу», — жиIащ КIуэкIуэ Юрий зэIущIэм и кIэухым.
КъБР-м и Iэтащхьэмрэ Правительствэмрэ я пресс-IуэхущIапIэ.
